Diari Oficial de la Generalitat Valenciana


Sumari del DOGV 2707, del 12-03-1996 (1996/837647)

ORDRE de 1 de març de 1996 de la Conselleria d'Indústria i Comerç, per la qual es regulen les ajudes en matèria de formació comercial, en el marc del Fons Social Europeu.
--------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/03/01/(4)/dof/vci/html**

### Dades del document

Número de DOGV
:   2707

Data del DOGV
:   12-03-1996

Secció del DOGV
:   DISPOSICIONS GENERALS

Número del document
:   1996/837647


Data del document
:   01-03-1996

Organisme emissor
:   Conselleria d'Indústria i Comerç

Tipus de document
:   Ordre

ORDRE de 1 de març de 1996 de la Conselleria d'Indústria i Comerç, per la qual es regulen les ajudes en matèria de formació comercial, en el marc del Fons Social Europeu.   
La Llei de la Generalitat Valenciana 8/1986, de 29 de desembre, d'Ordenació del Comerç i de les Superfícies Comercials, dictada a l'empara de la competència exclusiva en matèria de comerç interior reconeguda en l'article 34.1.5 de l'Estatut d'Autonomia, en l'article 45 estableix que la Generalitat, a través de la Conselleria d'Indústria i Comerç fomentarà el perfeccionament de la formació dels comerciants, dels directius i dels empleats del sector de distribució de béns i serveis.  
Aprovat per la Comissió Europea amb data 15 de desembre de 1994 el Programa Operatiu o del Fons Social Europeu 1994/99 per a la Comunitat Valenciana, cal establir el procediment per a la concessió d'ajudes a la formació comercial d'acord amb els reglaments CEE números 2.052/88, 4.255/88, 2.081/93 i 2.084/93.  
En virtut d'això, aquesta Conselleria d'Indústria i Comerç   
ORDENA  
Article 1. Objecte i àmbit  
1. L'objecte d'aquesta ordre és establir el règim de la concessió d'ajudes en matèria de formació que incidisca en el sector de distribució de béns i serveis, per a les accions que s'indicaran, desenvolupades a la Comunitat Valenciana, d'acord amb les consignacions que per a l'exercici 1996 estableix la Llei de Pressupostos per a la Conselleria d'Indústria i Comerç.  
2. El règim d'ajudes serà d'aplicació tal com determinen els articles següents.   
Article 2. Accions a les quals es podrà donar suport  
1. Les ajudes es destinaran a la realització de les accions formatives que es desenvoluparan a través dels següents cursos:  
Gestió de l'empresa comercial.  
Direcció de l'empresa comercial.  
Tècniques de vendes.  
Comptabilitat per ordinador.  
Màrqueting.  
Anglés, alemany o francés comercial.  
Informàtica aplicada a la gestió comercial i ofimàtica.  
Règim fiscal de les Pimes.  
Règim laboral de les Pimes.  
Qualitat aplicada al comerç.  
Imatge de l'establiment comercial  
I es destinaran a alguns dels objectius següents:  
a) Formació contínua: facilitar l'adaptació dels professionals, empresaris i empleats als canvis produïts en el sector de la distribució.  
b) Inserció d'aturats de llarga durada: aconseguir la inserció professional dels desocupats de llarga durada, majors de 25 anys.  
c) Inserció de joves: accés al sector de desocupats menors de 25 anys, així com la igualtat d'oportunitats entre dones i homes.  
2. Les ajudes que s'estableixen en aquesta ordre es materialitzaran en la subvenció de les següents accions formatives:  
a. El nombre de cursos segons la durada i l'objectiu en què s'incloguen seran com a màxim:  
 Objectiu  
 Inserció  
 d'aturats Inserció  
Duració curs Formació contínua de llarga durada de joves  
 150 hores 15 7 18  
 80 hores 53 27 60  
 40 hores 75 37 88  
El cost del curs es calcularà aplicant el mòdul 1.000 pessetes hora/alumne fins a un màxim de 20.000 pessetes per hora. En els cursos en què cada alumne utilitze un ordinador, el mòdul serà de 1.250 pessetes per hora/alumne amb el mateix màxim de 20.000 pessetes per hora; en aquests cursos individualitzats l'assistència d'algun alumne podrà augmentar o disminuir fins a un 25% de l'horari programat sense que se'n modifique el cost.  
b. Excepcionalment també podran realitzar-se accions que promoguen experiències formatives d'ensenyament a distància.  
c. Així mateix i amb caràcter excepcional, es podran considerar aquelles accions formatives que, a criteri de la Direcció General de Comerç, per les pròpies característiques, propicien la no concurrència dels mòduls establits.  
3. Els conceptes subvencionables podran ser els següents:  
a) Publicitat  
b) Professorat  
c) Direcció  
d) Coordinació  
e) Material didàctic  
f) Utilització d'immobilitzat  
4. La Conselleria d'Indústria I Comerç, sense perjudici de la realització directa o per contracte d'accions que vagen adreçades a la consecució de les finalitats esmentades, podrà també subscriure a aquest efecte Convenis de Col·laboració amb organismes públics o entitats de caràcter privat en els quals es fixaran les activitats a desenvolupar, els programes i objectius que es perseguisquen, les ajudes a concedir i les altres condicions necessàries per a la seua execució.  
Article 3. Beneficiaris de les ajudes  
Podran ser beneficiaris d'ajudes les entitats públiques i privades sense ànim de lucre, associacions de comerciants i col·legis professionals, que acrediten la capacitat i mitjans suficients per a desenvolupar en el període establit els cursos previstos en aquest Programa d'Ajudes del Fons Social Europeu.  
Article 4. Presentació de sol·licituds i termini  
1. Les sol·licituds per a l'obtenció de les ajudes regulades per aquesta ordre, hauran d'adreçar-se a la Direcció General de Comerç i s'hauran de presentar en l'imprés normalitzat, als serveis territorials de Comerç corresponents o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds hauran d'anar acompanyades dels documents que a continuació es relacionen:  
a) Documentació acreditativa i identificativa del sol·licitant i, si s'escau, del representant legal.  
b) Declaració responsable que el sol·licitant es troba al corrent en el compliment de les obligacions fiscals i davant de la Seguretat Social, en els termes previstos en l'Ordre de 7 de gener de 1991, de la Conselleria d'Economia i Hisenda.  
c) Memòria explicativa de les característiques de l'acció formativa que es desenvoluparà, que comprendrà, almenys:  
- programa formatiu, material didàctic, horari i calendari, localitat i domicili de realització del curs.  
- relació de professorat amb el currículum, que necessàriament haurà de tenir titulació universitària.   
- a quin objectiu dels que es detallen en l'article 2.2 s'adreça cada curs.  
- pressupost detallat per partides.  
d) Declaració d'altres ajudes públiques sol·licitades per al mateix projecte, si n'hi haguera.  
3. El termini de presentació de sol·licituds serà d'un mes a partir de l'endemà de la publicació d'aquesta ordre en el Diari Oficial de la Generalitat Valenciana.  
4. Els sol·licitants podran executar els projectes una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte.  
Article 5. Criteris d'avaluació de les sol·licituds  
Per a la concessió de les ajudes es valoraran els factors que garantisquen la qualitat de la formació, avaluant-ne entre altres extrems, el programa formatiu, material didàctic i, especialment, el nivell del professorat.  
Article 6. Resolució de la concessió d'ajudes  
1. La Direcció General de Comerç podrà demanar al sol·licitant l'aportació addicional d'altres documents o dades complementàries que considere necessaris per a resoldre la sol·licitud presentada, els quals hauran d'aportar-se en un termini màxim de deu dies hàbils comptadors des de l'endemà de la notificació. Transcorregut aquest, es considerarà desistit en la petició, i s'arxivarà sense més tràmit, en compliment del que estableix l'article 71 de la Llei 30/92, de 26 de novembre.  
2. Vista la proposta formulada per la Comissió de Suports a la Comercialització, el conseller d' Indústria i Comerç dictarà resolució de concessió de l'ajuda, on es fixarà expressament la quantia i s'incorporaran, si s'escau, les condicions, obligacions i determinacions accessòries a què s'haja de subjectar el beneficiari. La resolució es notificarà als interessats en els termes previstos en l'article 58 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, podran establir-se els terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
3. En aquells supòsits en què ho aconselle la concurrència de circumstàncies excepcionals, es podrà autoritzar la concessió d'ajudes que superen els límits establits amb caràcter general per a cadascuna en aquesta ordre, respectant, en tot cas, les dotacions pressupostàries corresponents.  
4. De la mateixa manera, a fi d'assegurar la consecució dels objectius que justifiquen les ajudes que estableix aquesta disposició, i per als supòsits en què les actuacions necessàries o convenients per a això no es troben entre les expressament previstes en aquesta norma, es podran concedir unes altres ajudes diferents a les que s'hi reflecteixen, respectant els límits establits en el paràgraf anterior.  
5. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà d'un mes comptador des de la data de finalització del termini de presentació de les sol·licituds.  
Transcorregut el termini sense que hi haja una resolució, es considerarà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 7. Resolució d'incidències  
1. L'òrgan competent per a la concessió de les ajudes previstes en aquesta ordre, resoldrà les incidències que s'hi produïsquen amb posterioritat a l'esmentada concessió, i especialment els supòsits de:  
- Canvis de titularitat.  
- Canvis d'ubicació.  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte a l'efecte de liquidació de l'ajuda.  
2. El beneficiari haurà de comunicar, en qualsevol moment de la vigència de l'expedient, les altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 8. Control de les accions  
1. La Direcció General de Comerç realitzarà el control i seguiment de les accions a través de les comprovacions que considere necessàries.  
2. El beneficiari estarà obligat, quan així ho determine la corresponent resolució de concessió de l'ajuda, a posar en coneixement de la Direcció General de Comerç l'inici dels cursos.  
3. El beneficiari estarà obligat a sotmetre's a les actuacions de control financer de la Intervenció General, d'acord amb les subvencions o ajudes concedides.   
Article 9. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.  
2. A l'efecte del que s'estableix en el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas amb anterioritat al 15 d'octubre, i llevat que per circumstàncies concurrents es determine un termini diferent en la resolució de concessió de l'ajuda, hauran de presentar:  
a) Factures de la despesa efectuada, d'acord amb la normativa vigent.  
Quan es tracte de despeses propis de l'entitat organitzadora, serà suficient als efectes justificatius, que l'entitat beneficiària expedisca els corresponents certificats de despesa, i no es podrà en aquest cas superar el 15% de l'ajuda.   
b) Documentació acreditativa que el sol·licitant es troba al corrent en el compliment de les obligacions fiscals i davant de la Seguretat Social en els termes previstos en la Ordre de 7 de gener de 1991, de la Conselleria d'Economia i Hisenda.  
c) Relació nominativa dels alumnes, amb el DNI amb la justificació de l'objectiu de l'article 2n-2 al qual pertany cadascun.  
d) Acreditació, si s'escau, del compliment de les obligacions i condicions que s'hagueren establit en la resolució.  
3. La Direcció General de Comerç, a la vista de la documentació aportada així com de les dades d'assistència al curs, emetrà el certificat de conformitat total o parcial als objectius del projecte aprovat, que servirà de base per a la liquidació de la subvenció concedida.   
Article 10. Pagament de les ajudes  
Per a les ajudes previstes en aquesta ordre, podrà anticipar-se el pagament de l'ajuda amb anterioritat a la realització del projecte en un 40% de l'import concedit, després de la presentació prèvia per part del beneficiari de l'aval bancari per la quantia anticipada, constituït d'acord amb la normativa vigent, als serveis territorials de la Conselleria d'Economia i Hisenda.  
Article 11. Obligacions del beneficiari  
1. L'alteració d'alguna de les característiques del projecte aprovat, com l'incompliment de condicions i terminis en la resolució, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el conjunt excedisquen els límits establits, podrà donar lloc a la minoració de la subvenció concedida.  
2. El fet que el beneficiari incomplisca qualsevol dels requisits, condicions i altres circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si s'escau, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, si s'escau, el dret de l'interessat a l'audiència.  
3. La publicitat i difusió dels programes haurà de fer-se d'acord amb les normes que en el moment de l'aprovació s'indiquen, i haurà de constar necessàriament el patrocini del Fons Social Europeu i de la Conselleria d'Indústria i Comerç, Generalitat Valenciana.  
DISPOSICIONS ADDICIONALS  
Primera  
Per a l'exercici 1996, i de conformitat amb el que estableix la Llei 9/95, de 31 de desembre de Pressupostos de la Generalitat Valenciana, les ajudes previstes en aquesta ordre es finançaran, d'acord amb el crèdit pressupostari disponible a càrrec de la secció, programa, línia i import global màxim que a continuació s'hi relaciona:  
Secció 11. Programa 622.10: Ordenació i Promoció Comercial  
Línia 402/000/96. Codi 148.  
Import global: 153.176.931 pessetes.  
Segona  
En el supòsit que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'estableix en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi faça constar la data i l'òrgan o dependència en què es van presentar o, si s'escau, s'emeteren i sempre que no hagen transcorregut més de cinc anys des de la finalització del procediment al qual corresponguen.  
En el supòsits d'impossibilitat material d'obtenir el document, l'òrgan competent podrà demanar al sol·licitant la presentació o, si de cas hi manca, l'acreditació per altres mitjans dels requisits a què es refereix el document.  
DISPOSICIONS FINALS  
Primera  
Es faculta la Direcció General de Comerç perquè dicte les resolucions necessàries per al desenvolupament, eficàcia i execució d'aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, 1 de març de 1996  
El conseller d'Indústria i Comerç,  
DIEGO SUCH PÉREZ


Còpia Permalink ELI